text: Seks personer reddet ud af brændende etageejendom
  28 december 2017 kl. 06.10
  Torsdag morgen opstod der en brand i en etageejendom i Aabenraa. 
  Politi og beredskab er torsdag morgen rykket ud til en brand i en etageejendom på Ramsherred i Aabenraa. Her er seks beboere i ejendommen blevet reddet ud, og ifølge politiet er ingen personer kommet alvorligt til skade ved branden.
  Se mere tv på localeyes.dk.
  Nogle af beboerne på ejendommens 2. sal måtte reddes ud af ejendommen ved hjælp af en stigevogn.
  - Vi får anmeldelsen klokken 04.49. Det er en beboer, der anmelder branden, da personen har opdaget røg i ejendommen, siger Henrik Sønderskov, der er vagtchef ved Syd- og Sønderjyllands Politi, til TV SYD.
  Slukningsarbejdet er i skrivende stund stadig i gang, og politiet har derfor ikke noget overblik over skaderne på ejendommen. Brandårsagen er endnu ukendt, men politiet har bedt eksperter om at klarlægge årsagen.
  